CELEX: 62021TN0748
Language: el
Date: 2021-11-25 00:00:00
Title: Υπόθεση T-748/21: Προσφυγή — Αγωγή της 25ης Νοεμβρίου 2021 — Hangzhou Dingsheng Industrial Group κ.λπ. κατά Επιτροπής

21.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 84/41
            
         
      Προσφυγή — Αγωγή της 25ης Νοεμβρίου 2021 — Hangzhou Dingsheng Industrial Group κ.λπ. κατά Επιτροπής
      (Υπόθεση T-748/21)
      (2022/C 84/58)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Hangzhou Dingsheng Industrial Group Co., Ltd (Hangzhou, Κίνα), Dingheng New Materials Co., Ltd (Rayong, Ταϊλάνδη), Thai Ding Li New Materials Co., Ltd (Rayong) (εκπρόσωποι: G. Coppo και G. Pregno, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2021/1474 (1) της Επιτροπής, της 14ης Σεπτεμβρίου 2021, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) 2015/2384 και τον εκτελεστικό κανονισμό (ΕΕ) 2017/271 στις εισαγωγές ορισμένων ειδών αλουμινόχαρτου καταγωγής Λαϊκής Δημοκρατίας της Κίνας στις εισαγωγές ορισμένων ειδών αλουμινόχαρτου που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι, ο οποίος δημοσιεύθηκε στην , 
                        Επίσημη Εφημερίδα της Ευρωπαϊκής Ένωσης L 325, 15 Σεπτεμβρίου 2021, κατά το μέρος που αφορά την Hangzhou Dingsheng Industrial Group Co., Ltd., την Dingheng New Materials Co., Ltd. και την Thai Ding Li New Materials Co. Ltd, και
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, οι προσφεύγουσες προβάλλουν δύο λόγους ακυρώσεως.
      
                  1.
               
               
                  Με τον πρώτο λόγο, οι προσφεύγουσες προβάλλουν ότι ο προσβαλλόμενος κανονισμός ενέχει νομικά σφάλματα, καθόσον περατώνει έρευνα η οποία είχε ξεκινήσει, με τον κανονισμό έναρξης έρευνας, χωρίς η Επιτροπή να έχει τηρήσει το επίπεδο επάρκειας των αποδεικτικών στοιχείων που απαιτείται από το άρθρο 13 παράγραφος 3 του βασικού κανονισμού (πρώτο σκέλος του πρώτου λόγου ακυρώσεως). Συγκεκριμένα, κατά τις προσφεύγουσες, η Επιτροπή βασίστηκε τυφλά στο περιεχόμενο της σχετικής αίτησης, η οποία, ωστόσο, είναι ελλιπής και ενέχει σημαντικά σφάλματα, καθόσον στηρίζεται σε αναξιόπιστες πληροφορίες, τις οποίες η Επιτροπή δεν εξακρίβωσε ή δεν συμπλήρωσε. Επίσης, οι προσφεύγουσες ισχυρίζονται ότι η Επιτροπή δεν ανταποκρίθηκε δεόντως στις παρατηρήσεις τους σχετικά με την παρανομία που ενέχει η έναρξη της έρευνας (δεύτερο σκέλος του πρώτου λόγου ακυρώσεως).
               
            
                  2.
               
               
                  Με τον δεύτερο λόγο, οι προσφεύγουσες προβάλλουν ότι η Επιτροπή δεν παρείχε επαρκείς αιτιολογίες σχετικά με την ύπαρξη των στοιχείων τεκμηρίωσης τα οποία απαριθμούνται στο άρθρο 13, παράγραφος 1, του βασικού κανονισμού και, συγκεκριμένα, σχετικά με την απαίτηση που αφορά την υπονόμευση των επανορθωτικών συνεπειών του δασμού, κατά παράβαση του άρθρου 296 της Συνθήκης για τη λειτουργία της Ευρωπαϊκής Ένωσης και του άρθρου 20, παράγραφος 2, του βασικού κανονισμού.
               
            
         (1)  ΕΕ 2021, L 325, σ. 6